**Larissa Jevgenjevna Lazutina** (vene keeles Лариса Евгеньевна Лазутина, sünninimi **Ptitsõna**; sündinud 1. juunil 1965 Kontupohjas Karjala ANSV-s) on endine Nõukogude Liidu ja Venemaa murdmaasuusataja, mitmekordne tippvõistluste võitja, kelle karjäär lõppes 2002. aasta kevadel dopingu kasutamise pärast. Rahvuselt on ta karjalane.

Lazutina hakkas suusatamisega tegelema juba viieaastaselt. Esimese suurvõistluste kulla võitis ta 1987. aasta maailmameistrivõistlustel Oberstdorfis 4×5 km teatesõidus. Samas ta sai ka 20 km sõidus pronksmedali. 

Lazutina kuulus ka NSV Liidu koondisse 1988. aasta olümpiamängudel Calgarys, kuid varusportlasena, kuna koondises olid sellised tähed nagu Raissa Smetanina, Vida Vencienė, Tamara Tihhonova ja Svetlana Nageikina. 

1989. aasta MM-il Lahtis pääses ta võistlema ja võitis 30 km sõidus hõbemedali. 1989–1990 hooajal võitis Lazutina maailma karikasarja üldkarika.
1992. aasta OM-il Albertville'is oli ta 26-aastane. Siis võistlesid individuaaldistantside medalite pärast Lazutina koondisekaaslane Ljubov Jegorova ning itaallased Stefania Belmondo ja Manuela Di Centa. Lazutina võitis Albertville'is kuldmedali 4×5 km teatesõidus.

1993. aasta MM-il Falunis tuli Lazutina 5 km distantsil maailmameistriks ning oli osaline kuldmedali võitnud Venemaa teatenaiskonnas ja sai veel 10 km distantsil hõbemedali. Teatekulla võitis ta ka 1994. aasta OM-il Lillehammeris. 

1995. aasta MM-il Thunder Bays võitis Lazutina neli kuldmedalit ja ühe hõbeda. 1997. aasta MM-ilt Trondheimis sai teatekulla.

Trondheimi MM-i järel, 31-aastaselt, teatas Lazutina suusakarjääri lõpetamisest. Sellise otsuse tingisid eelkõige väsimus, haigestumine ja erimeelsused Venemaa suusakoondise juhtidega. Sama aasta oktoobris palus Anatoli Aksentjev Lazutinal tippsportlasekarjääri jätkata. Lazutina seadis tagasitulemise tingimuseks selle, et saaks omaette harjutada väljaspool koondist. Teda hakkas treenima abikaasa Gennadi. Uus treenimisviis tõi häid tulemusi. 

Lazutina võitis 1998. aasta OM-ilt Naganos kolm kuldmedalit, ühe hõbeda ja pronksi. Ta sai aunimetuse "Venemaa kangelane", mis on suurim tunnustus Venemaa kodanikule. Samal aastal võitis ta teist korda maailma karikasarja üldkarika. 

1999. aasta MM-il Ramsaus võitis ta kuldmedali 30 km klassikalises stiilis ja teatesõidus. Kaks aastat hiljem 2001. aasta MM-il Lahtis sai ta hõbemedali suusavahetusega sõidus ning pronksi 10 km.

Lazutina oli teatanud enne 2002. aasta OM-i Salt Lake Citys, et need jäävad tema viimasteks suurvõistlusteks. Olümpiamängudel Venemaa naiste teatevõistkond ei saanud osaleda, kuna Lazutina hemoglobiinitase ületas lubatud 160 taseme. Ta ei teadnud, mis selle põhjuseks on, kuid arvas ise, et põhjuseks võivad olla kõrgmäestikutingimused ja menstruatsioon. Ta tegi uriiniproovi, pääses 30 km distantsile ja võitis selle. Võistlusjärgse dopingutestiga jäid tema ja ta koondisekaaslane Olga Danilova ning 50 km meeste distantsi võitnud Hispaaniat esindanud Johan Mühlegg keelatud darbepoetiini-hormooni kasutamisega vahele. Hiljem selgus, et Lazutina oli andnud positiivse dopinguproovi samal aastal juba varemgi ning tal ei olnud õigust olümpiamängudel osaleda. Ta jäi ilma ka varem mängudelt saadud kahest medalist ja hooaja varasematest maailma karikasarja etappidel saavutatud kohtadest. On ebaselge, miks Lazutina siiski olümpiamängudel võistles.

Saavutused
----------

###  Olümpiamängudel

* 1992 Prantsusmaa Albertville'is
	+ Kuld **olümpiavõitja** 4×5 km teatesõidus
* 1994 Norra Lillehammeris
	+ Kuld **olümpiavõitja** 4×5 km teatesõidus
* 1998 Jaapan Naganos
	+ Kuld **olümpiavõitja** 5 km klassikalises stiilis
	+ Kuld **olümpiavõitja** 15 km tagaajamisvõistlus vabastiilis
	+ Kuld **olümpiavõitja** 4×5 km teatesõidus
	+ Hõbe hõbemedal 15 km klassikalises stiilis
	+ Pronks pronksmedal 30 km vabastiilis

### Maailmameistrivõistlustel

* 1987 Saksamaa Oberstdorfis
	+ Kuld **maailmameister** 4×5 km teatesõidus
	+ Pronks pronksmedal 20 km vabastiilis
* 1989 Soome Lahtis
	+ Hõbe hõbemedal 30 km vabastiilis
* 1993 Rootsi Falunis
	+ Kuld **maailmameister** 5 km klassikalises stiilis
	+ Kuld **maailmameister** 4×5 km teatesõidus
	+ Hõbe hõbemedal 15 km tagaajamisvõistlus vabastiilis
* 1995 Kanada Thunder Bays
	+ Kuld **maailmameister** 5 km klassikalises stiilis
	+ Kuld **maailmameister** 15 km tagaajamisvõistlus vabastiilis
	+ Kuld **maailmameister** 15 km klassikalises stiilis
	+ Kuld **maailmameister** 4×5 km teatesõidus
* 1997 Norra Trondheimis
	+ Kuld **maailmameister** 4×5 km teatesõidus
* 1999 Austria Ramsaus
	+ Kuld **maailmameister** 30 km klassikalises stiilis
	+ Kuld **maailmameister** 4×5 km teatesõidus
* 2001 Soome Lahtis
	+ Kuld **maailmameister** 4×5 km teatesõidus
	+ Hõbe hõbemedal 10 km tagaajamisvõistluses
	+ Pronks pronksmedal 10 km klassikalises stiilis

### Maailma karikasarjas

#### Maailma karikas

* Üldkarikas
	+ **1. koht**: **1990, 1998**
	+ 3. koht: 1995, 1996, 2000, 2001

#### Karikasarja etapivõidud

Larissa Lazutina osales kokku 147 maailma karikasarja etapil ja jõudis poodiumile 62 korda, millest 21 korral kõige kõrgemale astmele.

| Jrk. nr | Aasta | Kuupäev | Koht | Riik | Ala |
| --- | --- | --- | --- | --- | --- |
| 1. | 1989  |  15. detsember | Thunder Bay  |  Kanada | 15 km klassikat |
| 2. | 1993  | 21. veebruar  | Falun  |  Rootsi | 5 km klassikat |
| 3. | 1994  | 19. märts  | Thunder Bay  |  Kanada | 5 km klassikat |
| 4. |  1995 | 11. veebruar  | Oslo  |  Norra | 30 km klassikat |
| 5. | 1995  | 10. märts  | Thunder Bay  |  Kanada | 15 km klassikat |
| 6. | 1995  | 12. märts  |  Thunder Bay |  Kanada | 5 km klassikat |
| 7. | 1995  | 14. märts  | Thunder Bay  |  Kanada | 15 km tagaajamisvõistlus |
| 8. | 1995  |  17. detsember |  Santa Caterina  |  Itaalia | 10 km klassiat |
| 9. | 1997  | 22. november  | Beitostölen  |  Norra | 5 km klassikat |
| 10. |  1997 | 16. detsember  | Val di Fiemme  |  Itaalia | 15 km vabalt |
| 11. | 1998  | 11. märts  | Falun  |  Rootsi | 5 km vabalt |
| 12. | 1998  | 14. märts  | Oslo  |  Norra | 30 km klassikat |
| 13. |  1999 | 27. veebruar  | Ramsau  |  Austria | 30 km klassikat |
| 14. | 1999  |  7. märts | Lahti  |  Soome | 10 km klassikat |
| 15. | 1999  | 13. märts  |  Falun |  Rootsi | 15 km klassikat |
| 16. | 1999  | 12. detsember  | Sappada  |  Itaalia | 7,5 km vabalt |
| 17. |  2000 | 12. jaanuar  | Nové Město  |  Tšehhi | 10 km klassikat |
| 18. | 2000  |  5. veebruar | Lillehammer  |  Norra | 5 km kl. + 5 km vabalt |
| 19. | 2000  | 5. märts  |  Lahti  |  Soome | 15 km klassikat ühisstardist |
| 20. | 2001  | 10. märts  | Oslo  |  Norra | 30 km klassikat |
| 21. | 2001  | 18. märts  | Falun  |  Rootsi | 10 km klassikat |

Välislingid
-----------

* Larissa Lazutina FIS-i kodulehel (inglise)
* Larissa Lazutina kodumaa kangelaste kodulehel